## El Consell autoritza la contractació de la gestió integral de residències públiques de majors a Paterna, Benetússer, Benejúzar i Orihuela per més de 35 milions d’euros

*** Els contractes, amb una duració de tres anys, podran ser prorrogats fins a un màxim de dos anys addicionals
* Els nous plecs reunixen millores tècniques amb l’objectiu d’implantar un model més social d’atenció centrada en la persona i preveuen nous protocols per a situacions d’emergència sanitària**

El Consell ha autoritzat la contractació de la gestió integral de residències públiques de majors a Paterna, Benetússer, Benejúzar i Orihuela per un import de 35.272.014 euros.

Els quatre contractes, que preveuen una duració inicial de tres anys, podran ser prorrogats fins a un màxim de dos anys addicionals, i d’esta manera arribar a un valor estimat de fins a 56.504.993 euros.

Este acord afecta estes residències públiques, la continuïtat de les quals en la prestació del servici requerix una nova contractació després de finalitzar els contractes anteriors, que en alguns casos havien caducat en 2019.

Amb esta mesura, el Consell assegura la continuïtat d’uns servicis essencials per a l’atenció de persones majors dependents. Es tracta del primer paquet de licitacions de contractes de gestió integral que inicia la renovació dels contractes.

Estos plecs reunixen unes millores tècniques amb l’objectiu d’implantar un model més social d’atenció centrada en la persona. A més, preveuen la inclusió de nous protocols per a situacions d’emergència sanitària i cursos de formació que redundaran en una millora assistència als usuaris.

Amb tot això es reforça el compromís del Consell amb la protecció de les persones en situació de dependència, especialment en un context d’envelliment progressiu de la població i augment de la demanda de servicis assistencials.

La contractació es farà per procediment obert i tramitació urgent, donat el caràcter essencial del servici i la necessitat d’evitar qualsevol interrupció en l’atenció als residents.

El contracte, que entrarà en vigor l’1 d’octubre de 2025, establix una inversió progressiva entre 2025 i 2028, la qual cosa garantix una planificació pressupostària estable i adequada a les necessitats de cada exercici.

Fecha: 27/05/2025